На основу члана 25 Одлуке о Месним заједницама на територији града Прокупља објављене у(“ Сл.лист града Прокупљe број 32/20219, 11/2023 и 42/2024 “), Изборна комисија за спровођење избора за чланове Савета месних заједница на териториј града Прокупља на седници одржаној 22.10.2024.године, донела је

**ПРАВИЛА О РАДУ БИРАЧКИХ ОДБОРА НА СПРОВОЂЕЊУ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ГРАДА ПРОКУПЉА РАСПИСАНИХ ЗА 03.11.2024. ГОДИНЕ**

**Уводне одредбе**

**Члан 1.**

Овим Правилима о раду бирачких одбора на спровођењу избора за чланове Савета месних заједница ближе се уређује рад бирачких одбора на спровођењу избора за чланове Савета месних заједница града Прокупља.

**Члан 2.**

Бирачки одбор непосредно спроводи гласање на бирачком месту, обезбеђује правилност и тајност гласања, утврђује резултате гласања на бирачком месту и обавља друге послове одређене одлуком, упутством и овим правилима.

**Члан 3.**

Бирачки одбор одлучује већином гласова од укупног броја чланова.

Рад бирачког одбора је јаван.

Док је бирачко место отворено и док траје гласање, сви чланови бирачког одбора или њихови заменици морају бити на бирачком месту.

**Пријем изборног материјала**

**Члан 4.**

Сав изборни материјал се предаје бирачком одбору у седишту изборне комисије, најкасније 24 часа пре дана одржавања избора.О примопредаји материјала пре гласања између изборне комисије и борачког одбора сачињава се записник о промопредаји изборног материјала.

**Члан 5.**

Бирачком одбору се доставља:потребни број гласачких листића, контролни лист, гласачка кутија, збирна изборна листа, обрасци записника о раду бирачког одбора, спреј УВ-лампе и други потребан материјал за спровођење гласања на бирачком месту.

**Поступање када је изборни материјал непотпун или неисправан**

**Члан 6.**

Ако је примљени изборни материјал непотпун или неисправан, бирачки одбор о томе одмах обавештава Изборну комисију.

Ако прими мање гласачких листића од броја бирача који су уписани у извод из бирачког списка, бирачки одбор је дужан да отвори бирачко место, и обавести Изборну комисију о недостатку.

Да би гласање могло да се обави, нужно је да на бирачком месту буде следећи изборни материјал:

1)збирна изборна листа,

2)извод избирачког списка,

3)гласачки листић (није обавезан прописан број),

4)контролни лист,

5)гласачка кутија,

6)1 спреј, 1 лампа,

7)један параван.

8)прибор за печаћење

**Ако нешто од овог недостаје, гласање не може да почне.**

Бирачки одбор не сме дописивати бираче у извод из бирачког списка,чак ни онда када сматра да је лице изоставњено очигледном омачком органа надлежног за сачињавање извода из бирачког списка.

**Уређење бирачког места**

**Члан 7.**

Бирачки одбор мора да води рачуна да на бирачком месту нема пропагадног материјала подносиоца изборних листа.

Просторија за гласање мора бити уређена тако да од улаза у просторију места за обављање изборних радњи буду постављена следећим редоследом: место на коме члан бирачког одбора рукује УВ-лампом, место на коме се утврђује идентитет бирача, место на коме се налази извод из бирачког списка, место на коме члан бирачког одбора рукује спрејом за обележавање прста бирача, место на коме се уручују гласачки листићи, место на којем су постављени паравани и место на којем је постављена гласачка кутија.

О уређењу бирачких места старају се Изборна комисија, бирачки одбор и Градска управа.

**Трајање гласања на бирачком месту**

**Члан 8.**

Гласање траје непрекидно од 7.00 до 20.00 часова.

Ако је отварање бирачког места одложено или ако је гласање прекинуто дуже од једног часа, гласање се продужава за онолико времена за колико је отварање бирачког места било одложено, односно за онолико времена за колико је прекид гласања трајао.

Бирачко место се затвара пре 20.00 часова када гласају сви бирачи уписани у извод из бирачког списка, а резултати гласања на том бирачком месту не смеју се јавно саопштавати нити истицати на бирачком месту пре 20.00 часова.

**Исправност гласачке кутије**

**Члан 9.**

Бирачки одбор у присуству бирача који први дође на бирачко место утврђује да је гласачка кутија исправна и празна и то уписује у контролни лист.

Контролни лист потписују бирач који први дође на бирачко место и сви чланови бирачког одбора.

Бирачки одбор у присуству бирача који први дође на бирачко место убацује попуњен и потписан контролни лист у гласачку кутију, коју након тога печати.

Исправност гласачке кутије не може се проверити у присуству бирача за кога је након провере УВ-лампом утврђено да је изашао на изборе на другом бирачком месту, који нема важећу јавну исправу за утврђивање идентитета, који није уписан у извод из бирачког списка и који је члан бирачког одбора на том бирачком месту.

**Гласање на бирачком месту**

**Члан 10.**

Бирачки одбор уручује гласачки листић бирачу за којег је УВ-лампом утврдио да није гласао на другом бирачком месту, којем је утврдио идентитет увидом у његову важећу личну карту или другу одговарајућу јавну исправу с фотографијом и ЈМБГ (нпр. путна исправа, војна легитимација и друга исправа у складу са упутством Изборне комисије) и који је уписан у извод из бирачког списка.

Бирач за кога је након провере УВ-лампом утврђено да има трагове -мастила на прстима, може да гласа ако поднесе на увид решење да је члан бирачког одбора.

Када надлежни члан бирачког одбора заокружи редни број под којим је бирач уписан у извод из бирачког списка и када се бирач потпише у извод из бирачког списка, бирачки одбор му обележава кажипрст десне руке, односно други одговарајући ручни прст спрејом који остаје као ознака најмање 24 часа и уручује му један гласачки листић.

Бирач попуњава гласачки листић иза паравана који је постављен тако да обезбеди потпуну тајност гласања.

Пошто попуни гласачки листић, бирач га пресавија тако да се не види како га је попунио и тако пресавијеног га убацује у гласачку кутију.

**Поучавање бирача**

**Члан 11.**

Када бирачу уручи гласачки листић, бирачки одбор је дужан да га поучи да може гласати за једну изборну листу тако што ће заокружити редни број испред назива те изборне листе, да је гласање тајно и да се обавља иза паравана и да након што попуни гласачки листић, бирач треба да га пресавије тако да се не види како је гласачки листић попуњен и да га тако пресавијеног убаци у гласачку кутију.

Бирачки одбор је дужан да посебно упозори бирача да је гласање слободно и да нико нема право да га спречава и приморава да гласа, да га позива на одговорност због тога што јесте или није гласао или да од њега тражи да се изјасни зашто је и за кога је гласао.

**Посебна јемства слободног и тајног гласања**

**Члан 12.**

На бирачком месту може бити присутно онолико бирача колико има паравана.

Бирачки одбор је дужан да између паравана остави одговарајући размак и да их постави на одговарајућој удаљености од чланова бирачког одбора и посматрача тако да други бирачи, чланови бирачког одбора и посматрачи не могу видети како бирач попуњава гласачки листић.

Бирачки одбор је дужан да посебно води рачуна о томе да нико не прилази паравану док бирач попуњава гласачки листић.

Није дозвољено да на бирачком месту чланови бирачког одбора, други бирачи, посматрачи или било која друга лица сугеришу бирачу за кога да гласа.

Није дозвољено да једно лице гласа уместо другог лица.

**Гласање ван бирачког места**

**Члан 13.**

Бирач који није у могућности да гласа на бирачком месту услед тешке болести, старости или инвалидитета може да гласа ван бирачког места, а на подручју које обухвата бирачко место, ако о томе обавести бирачки одбор на дан гласања, најкасније до 11.00 часова.

Бирачки одбор одређује своја 2 члана (повереници бирачког одбора) који су именовани на предлог различитих овлашћених предлагача да оду код бирача који гласа ван бирачког места, утврде његов идентитет, изврше проверу УВ-лампом и предају му потврду о изборном праву за гласање ван бирачког места.

Када бирач који гласа ван бирачког места потпише потврду о изборном праву за гласање ван бирачког места, предаје је повереницима бирачког одбора, који му након тога спрејом обележавају кажипрст десне руке, односно други одговарајући ручни прст и уручују гласачки листић, збирну изборну листу и посебан коверат у који ће он ставити попуњен гласачки листић.

Потом повереници бирачког одбора упознају бирача који гласа ван бирачког места са начином гласања и напуштају просторију у којој се он налази.

Пошто бирач који гласа ван бирачког места попуни гласачки листић, он га пресавија и ставља у посебан коверат који повереници бирачког одбора пред њим печате и заједно са потврдом о изборном праву за гласање ван бирачког места стављају у службени коверат.

Одмах по повратку на бирачко место повереници бирачког одбора предају службени коверат бирачком одбору који га отвара и проверава да ли постоји потписана потврда о изборном праву за гласање ван бирачког места и ако та потврда постоји, заокружује редни број под којим је бирач уписан у извод из бирачког списка и на месту за потпис бирача у изводу из бирачког списка ставља напомену да је бирач гласао ван бирачког места, отвара запечаћен коверат, вади из њега пресавијени гласачки листић и тако пресавијеног га убацује у гласачку кутију.

Ако у службеном коверту нема потврде о изборном праву за гласање ван бирачког места или ако та потврда није потписана, сматра се да бирач није гласао, а посебан коверат са гласачким листићем се не отвара, већ се одлаже у врећу за изборни материјал заједно са неупотребљеним гласачким листићима.

**Гласање са помагачем**

**Члан 14.**

Бирач који услед неписмености, слабовидости, инвалидитета или неког другог разлога није у стању да сам попуни гласачки листић има право да гласа на бирачком месту уз помоћ помагача којег сам одреди да уместо њега онако како му наложи попуни гласачки листић.

Право да гласа уз помоћ помагача којег сам одреди има и бирач који гласа ван бирачког места, а који услед неписмености, слабовидости, инвалидитета или неког другог разлога није у стању да сам попуни гласачки листић.

О броју лица која су гласала из помоћ помагача води се евиденција

**Одржавање реда на бирачком месту**

**Члан 15.**

Бирачки одбор је дужан да одржава ред на бирачком месту.

Ако се наруши ред на бирачком месту, бирачки одбор може да прекине гласање док се ред не успостави.

Ред на бирачком месту сматра се нарушеним нарочито онда када се на бирачком месту или непосредно испред бирачког места:

1) задржавају лица која немају права и дужности у вези са спровођењем избора;

2) неовлашћено снимају и фотографишу дешавања на бирачком месту;

3) употребом мобилног телефона и других средстава за везу неовлашћено дају обавештења о дешавањима на бирачком месту, а нарочито о томе која лица су изашла, односно нису изашла на изборе;

4) праве спискови бирача који су изашли или нису изашли на изборе ван службене евиденције у изводу из бирачког списка;

5) истичу симболи политичке странке и подносиоца проглашене изборне листе, као и други изборни пропагандни материјал.

Чланови бирачког одбора који су задужени за извод из бирачког списка могу на посебном листу папира да уписују цртицу за сваког бирача који је изашао на изборе и на тај начин воде евиденцију о излазности.

Бирачким местом, у смислу одредаба овог закона којим се уређује одржавање реда на бирачком месту, сматра се просторија у којој се обавља гласање, а ако се у једном објекту налази више просторија за гласање, бирачким местом сматра се цео тај објекат.

**Завршетак гласања на бирачком месту**

**Члан 16.**

Бирачки одбор обавештава све бираче који се у време затварања бирачког места затекну на њему или непосредно испред њега да могу да гласају.

Бирачки одбор одређује једног свог члана да утврди број бирача који су се затекли у време када се бирачко место затвара и редослед по којем они гласају, да стане иза последњег затеченог бирача како би означио крај реда и да сачека да сви бирачи који су у реду гласају.

**Члан 17.**

Бирачко место се затвара у 20 часова, након чега бирачки одбор утврђује резултате гласања на бирачком месту.

Резултати гласања уносе се у записник о раду бирачког одбора.

**Утврђивање резултата гласања на бирачком месту**

**Поступак утврђивања резултата гласања**

**Члан 18.**

Бирачки одбор прво утврђује број бирача уписаних у извод из бирачког списка.

Бирачки одбор утврђује број бирача који су изашли на изборе пребројавањем бирача који су се потписали у извод из бирачког списка рачунајући и лица која су гласала ван бирачког места.

Пошто утврди број бирача који су уписани у извод из бирачког списка и број бирача који су изашли на изборе, бирачки одбор пребројава неупотребљене гласачке листиће, а потом утврђује да ли је гласачка кутија све време гласања била запечаћена и исправна, отвара гласачку кутију и проверава да ли се у њој налази попуњен и потписан контролни лист.

Бирачки одбор разврстава све гласачке листиће који се налазе у гласачкој кутији на важеће и неважеће, а затим утврђује број неважећих гласачких листића,број важећих гласачких листића.

Важеће гласачке листиће бирачки одбор разврстава према изборним листама и утврђује број гласова који је добила свака изборна листа.

**Неважећи и важећи гласачки листић**

**Члан 19.**

Неважећи гласачки листић је онај који није попуњен, на којем су заокружени редни бројеви испред двеју или више изборних листа, као и сваки други гласачки листић који је попуњен тако да се не може поуздано утврдити за коју је изборну листу бирач гласао.

Важећи гласачки листић је онај на којем је заокружен редни број испред назива једне изборне листе, као и гласачки листић који је попуњен тако да се са сигурношћу може закључити за кога је бирач гласао.

**Записник о раду бирачког одбора**

**Члан 20.**

Записник о раду бирачког одбора израђује се на прописаном обрасцу који се попуњава у **3** примерака.

Први примерак записника о раду бирачког одбора доставља се Изборној комисији, други се истиче на бирачком месту на јавни увид, док се 1 примерак записника о раду бирачког одбора уручује представницима изборне листе која је освојила највећи број гласова на бирачком месту.

**Садржина записника о раду бирачког одбора**

**Члан 21.**

Бирачки одбор у записник о раду бирачког одбора уноси: број бирача који су уписани у извод из бирачког списка, број бирача који су изашли на изборе, број гласачких листића који се налазе у гласачкој кутији, број неважећих гласачких листића, број важећих гласачких листића и број гласова који је добила свака изборна листа.

Записник о раду бирачког одбора садржи и друге чињенице значајне за ток и утврђивање резултата гласања на бирачком месту, укључујући податке о времену када је отворено и затворено бирачко место, о провери исправности гласачке кутије и попуњавању и потписивању контролног листа, о провери да ли је гласачка кутија све време била исправна и запечаћена и да ли је пронађен контролни лист, о евентуалном прекиду гласања и нарушавању реда на бирачком месту, као и примедбе чланова бирачког одбора,констатује се да ли је било посматрача на бирачком месту.

Записник о раду бирачког одбора потписују чланови бирачког одбора, односно њихови заменици.

**Примопредаја изборног материјала након затварања бирачког места**

**Члан 22.**

Пошто утврди резултате гласања, бирачки одбор без одлагања, а најкасније у року од 12 часова од затварања бирачког места доставља Изборној комисији први примерак записника о раду бирачког одбора, извод из бирачког списка, запечаћене коверте у којима се налазе контролни лист, неупотребљени гласачки листићи, неважећи гласачки листићи и важећи гласачки листићи, потврде о гласању ван бирачког места(коверте са изборним материјалом морају бити запечаћене налепницама и обележене шта је унутра) и обаразац евиденције о присуству као и други изборни материјал (затворнице).

Изборни материјал предаје председник бирачког одбора или његов заменик. Изборни материјал примају најмање два члана изборне комисије који су именовани на предлог различитих предлагача.

О примопредаји изборног материјала сачињава се записник на обрасцу који прописује Изборна комисија

Примопредаји изборног материјала могу да присуствују сви чланови бирачког одбора.

**Члан 23.**

Правила о раду ступају на снагу следећег дана од дана објављивања у „Сл. листу града Прокупља“, а биће објављена и на званичном сајту града Прокупља.

ИЗБОРНА КОМИСИЈА ЗА СРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА ГРАДА ПРОКУПЉА

Број: 013-29/2024-02

У Прокупљу, 22. новембра 2024. године

ПРЕДСЕДНИК

Саша Анђелковић с.р.